РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 112-429/23

21. јул 2023. године

Б е о г р а д

На основу члана 27к став 9, у вези са ст. 1. и 3. истог члана Закона о буџетском систему („Службени гласник РС'', број 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др.закон, 103/15, 99/16, 113/17, 95/18, 31/19, 72/19, 149/20, 118/21, 118/21 – др.закон, 138/22) и члана 65. став 3. Пословника Народне скупштине („Службени гласник РС“, број 20/12-Пречишћени текст), Одбор за административно-буџетска и мандатно-имунитетска питања је, на 29.седници одржаној 21. јула 2023. године, разматрао захтев Повереникa за информације од јавног значаја и заштиту података о личности (21 Број: 112-429/23 од 6. марта 2023. године) и донео

О Д Л У К У

о давању сагласности Поверенику за информације од јавног значаја и заштиту података о личности за заснивање радног односа на неодређено време са новим лицима у 2023. години

1. Даје се сагласност Поверенику за информације од јавног значаја и заштиту података о личности за заснивање радног односа на неодређено време, са 26 нових лица, на радним местима у звању:

- виши саветник - осам извршилаца;

- самостални саветник - четири извршиоца;

- саветник - десет извршилаца;

- млађи саветник - четири извршиоца.

2. Запошљавање лица из тачке 1. ове одлуке, условљено је постојањем одговарајућих финансијских средстава за исплату плата, са припадајућим порезима и доприносима за новозапослене, у складу са средствима обезбеђеним Законом о буџету Републике Србије за 2023. годину, опредељеним за рад Повереника за информације од јавног значаја и заштиту података о личности и Кадровским планом за 2023. годину на који је сагласност дало Министарство финансија (акт број 119-05-00046/2023-03 од 08. фебруара 2023. године).

3. Ову одлуку доставити Поверенику за информације од јавног значаја и заштиту података о личности на даље поступање.

4. Ова одлука ступа на снагу даном доношења.

ПРЕДСЕДНИК ОДБОРА

Миленко Јованов

О б р а з л о ж е њ е

Повереник за информације од јавног значаја и заштиту података о личности (у даљем тексту: Повереник) је 6. марта 2023. године поднео Одбору за административно-буџетска и мандатно-имунитетска питања (у даљем тексту: Одбор) захтев за добијање сагласности за заснивање радног односа на неодређено време са 26 нових лица.

У захтеву је наведено да број лица за која се тражи сагласност Одбора представља број лица за која је тражена сагласност актом Повереника из августа 2022. године (21) увећан за број извршилаца којима је у међувремену престао радни однос у Служби Повереника (5). У члану 57. Правилника о унутрашњем уређењу и систематизацији радних места у Служби Повереника систематизовано је 110 радних места са укупно 156 извршилаца.

У образложењу захтева наведено је да је Министарство финансија дописом број: 119-01-00046/2023-03 од 8. фебруара 2023. године дало сагласност на достављени Предлог кадровског плана Повереника за 2023. годину број: 11-04-6/2022-04/2 од 26. јануара 2023. године. Такође је наглашено да потреба за додатним запошљавањем произилази из обавезе спровођења бројних нових надлежности прописаних Законом о заштити података о личности који је почео да се примењује у августу 2019. године, као и Законом о изменама и допунама Закона о слободном приступу информацијама од јавног значаја који је почео са применом у фебруару 2022. године, а што изискује значајно јачање капацитета Службе Повереника. Повећање круга субјеката на које се поменути закон односи и унапређење система израде и објављивања информатора о раду органа власти у складу са принципом проактивне транспарентности су међу најзначајнијим променама. Поступак јачања капацитета Службе Повереника није окончан из објективних разлога - епидемија covid-19, ванредно стање, спровођење парламентарних избора 2020. године, образовање надлежних радних тела Народне скупштине. Законом о утврђивању чињеница о статусу прворођене деце за коју се сумња да су нестала из породилишта у Републици Србији („Службени гласник РС“ бр. 18/20), у члану 29. утврђена је нова надлежност Повереника којом је прописано да Комисија за прикупљање чињеница о статусу новорођене деце за коју се сумња да су нестала из породилишта у Републици Србији, може обрађивати податке о личности само по добијеној сагласности Повереника који је дужан да по захтеву Комисије одлучи у року од пет дана од дана пријема захтева. Такође, образовање ужих унутрашњих јединица ван основних унутрашњих јединица, канцеларија ван седишта Повереника, у Новом Саду, Нишу и Крагујевцу подразумева потребу за повећањем броја извршилаца, што је такође узето у обзир приликом подношења захтева за додатно запошљавање.

Одредбом члана 27 к став 1. Закона о буџетском систему прописано је да је у периоду од 1. јануара 2021. године до 31. децембра 2023. године корисницима јавних средстава дозвољено да без посебних дозвола и сагласности у текућој календарској години приме у радни однос на неодређено време и радни однос на одређено време у својству приправника до 70% укупног броја лица којима је престао радни однос на неодређено време по било ком основу у претходној календарској години (умањен за број новозапослених на неодређено време и одређено време у својству приправника у тој календарској години). Ставом 9. истог члана Закона, прописано је да се о заснивању радног односа на неодређено време и радног односа на одређено време у својству приправника изнад процента из наведеног става 1. овог члана у службама Народне скупштине, Заштитника грађана, Повереника за заштиту равноправности, Државне ревизорске институције, Повереника за информације од јавног значаја и заштиту података о личности, Агенције за спречавање корупције, Комисије за контролу државне помоћи, Републичке комисије за заштиту права у поступцима јавних набавки, Комисије за заштиту конкуренције, Комисије за хартије од вредности, Фискалног савета, Регулаторног тела за електронске медије и Агенције за енергетику Републике Србије, као и о томе да укупан број запослених, односно радно ангажованих из става 4. наведеног члана код тих корисника буде већи од процента, односно броја из ст. 4. и 6. одлучује одбор Народне скупштине надлежан за административно-буџетска питања. Ставом 4. предвиђено је да почев од 1. јануара 2021. године укупан број запослених на одређено време (изузев у својству приправника), лица ангажованих по уговору о делу, уговору о привременим и повременим пословима, преко омладинске и студентске задруге, као и посредством агенције за привремено запошљавање и лица ангажованих по другим основама, код корисника јавних средстава, не може бити већи од 10% укупног броја запослених на неодређено време, осим изузетно, уз сагласност тела Владе, на предлог надлежног органа, уз претходно прибављено мишљење Министарства; став 6. предвиђа да корисник јавних средстава који има мање од 50 запослених на неодређено време може да има највише до седам запослених, односно ангажованих лица у смислу става 4. овог члана.

Одбор је, ценећи поднети захтев, на основу овлашћења из члана 27к став 9. Закона о буџетском систему, дао тражену сагласност Поверенику за заснивање радног односа на неодређено време, са 26 нових лица, према структури из захтева, с тим да је запошљавање наведеног броја извршилаца условљено постојањем одговарајућих финансијских средстава за исплату плата, са припадајућим порезима и доприносима за новозапослене, у складу са средствима обезбеђеним Законом о буџету Републике Србије за 2023. годину („Службени гласник РС“ бр. 138/22), опредељеним за рад Повереника за информације од јавног значаја и заштиту података о личности и Кадровским планом Поверника за 2023. годину на који је сагласност дало Министарство финансија (акт број 119-05-00046/202-03 од 08. фебруара 2023. године).

.